— Па-першае, час у нас яшчэ ёсць: магчыма, за наступны месяц уся неабходная сума будзе ўрэшце атрымана, — сказаў дырэктар музея. — Акрамя таго, не варта забывацца, што “Талака.бай” прадастаўляе магчымасць працягнуць праект у часе. Таму ў гэтай сітуацыі я бачу два варыянты развіцця падзей: або пасля завяршэння тэрміну акцыі мы забіраем атрыманую суму (хай сабе і не поўнасцю тую, якую нам хацелася б мець), дадаём свае грошы ці грошы спонсараў і набываем калекцыю, або працягваем збор сродкаў яшчэ на некаторы час, скажам, на 2 — 3 месяцы. Так што я ўпэўнены, што старадаўнія манеты часоў ВКЛ застануцца ў калекцыі Нацыянальнага гістарычнага музея Беларусі ў любым выпадку, і пасля іх зможа ўбачыць кожны наведвальнік нашай установы культуры.